Ամջադ Խան

Ամջադ Խան (հինդի` अमजद ख़ान, ամբողջական անունը` Ամջադ Զաքարիա Սինգհ Խան, ), հնդիկ թատրոնի և կինոյի դերասան, ռեժիսոր։ Իր ստեղծագործական կյանքի 20 տարիների ընթացքում նկարահանվել է մոտ 165 կինոնկարում։ Արժանացել է Filmfare Awards մրցանակի։

Կենսագրություն 
Ամջադ Խանը ծնվել է Մումբայում, փեշավարցու ընտանիքում։ Նրա հայրը հռչակավոր դերասան Ջայանթն է։ Ամջադ Խանի եղբայրները՝ Իմթիազ Խանը և Ինայաթ Խանը նույնպես դերասաններ էին։ Ամջադն ավարտել է Մումբայի Սուրբ Թերեզայի միջնակարգ դպրոցը։ Ուսանողական տարիներին ընտրվել է ուսանողական խմբակի գլխավոր քարտուղար։ Մինչ կինոնկարահանման հրապարակում հայտնվելը, Ամջադ Խանը թատրոնի դերասան էր։

1957 թվականին պատանի Ամջադը «Դելին արդեն մոտ է» դրամայում խաղացել է նկարչի դեր։ 1960-ական թվականների վերջում նկարահանված «Աստված և սեր» ֆիլմում կատարել է ծառայի ոչ մեծ դեր։ 1975 թվականին Ամջադ Խանին առաջարկվեց նկարահանվել Ռամեշ Սիպպիի «Վրեժ և օրենք» ֆիլմում ` ավազակապետ Գաբար Սինգհի դերում։ Այդ կերպարը կերտելու նպատակով Ամջադն սկսեց ուսումնասիրել և կարդալ իրական ավազակների կյանքի մասին պատմող գրքեր և այլ նյութեր։ Ֆիլմն ունեցավ շռնդալից հաջողություն։ Նրա խաղընկերներն էին Ամիթաբհ Բաչչանը, Դհարմենդրան, Սանջիվ Կումարը, Հեմա Մալինին, Ջայա Բհադուրին և այլ բոլիվուդյան աստղեր։ Ամջադ Խանն այնքան բնական ու հիանալի վարպետությամբ էր կերտել ավազակի կերպարը, որ միանգամից դարձավ հանրաճանաչ։ Նա սկսեց ստանալ ֆիլմերում նկարահանվելու բազմաթիվ առաջարկներ և հետագա 17 տարիների ընթացքում աշխատում էր առանց դադարի։ Հիմնականում նրան առաջարկում էին չարագործի դերեր։ Հետագա նրա աշխատանքներից են «Շախմատիստները» (1977 թ.), «Քո թարթիչների ստվերի ներքո» (1977 թ.), «Երդումներ և խոստումներ» (1978 թ.), «Ճակատագրի տիրակալը» (1978 թ.), «Սամրատ» (1982 թ.) և այլ ֆիլմեր։

1986 թվականին Բոմբեյ-Գոա ավտոճանապարհին Ամջադ Խանը ենթարկվել է ավտովթարի, որի պատճառով հայտնվել էր կյանքի համար վտանգավոր իրավիճակում։ Դեղանյութերը, որոնք նա ընդունում էր բուժման նպատակով, առաջացրին քաշի հետ կապված լուրջ խնդիրներ։

Անձնական կյանքը 
1976 թվականին Ամջադ Խանն ամուսնացել է Շեյլա Խանի հետ և ունեցել երեք երեխա՝ երկու որդի և մեկ դուստր։ Նա մահացել է 1992 թվականի հուլիսի 27-ին՝ սրտի անբավարարությունից։ Հուղարկավորությանը ներկա էին բոլիվուդյան բոլոր աստղերը։ Ամջադ Խանի որոշ ֆիլմեր, որոնց նկարահանումն ավարտվել էր դեռևս նրա կենդանության օրոք, թողարկվել են նրա մահվանից հետո։

Մասնակի ֆիլմագրությունը

Ծանոթագրություններ

Արտաքին հղումներ 
 Amjad Khan biography 

Հնդիկ դերասաններ
Հնդիկ ռեժիսորներ
Հնդիկ կինոռեժիսորներ
Թատրոնի դերասաններ
Հնդիկ կինոդերասաններ